b'\n_START_ARTICLE_\nPaveikslo \xe2\x80\x9e\xc5\xbdalgirio m\xc5\xab\xc5\xa1is\xe2\x80\x9d diorama\n_START_PARAGRAPH_\nPaveikslo \xe2\x80\x9e\xc5\xbdalgirio m\xc5\xab\xc5\xa1is\xe2\x80\x9d diorama\xc2\xa0\xe2\x80\x93 Tadeu\xc5\xa1o Popielio ir Zygmunto Rozvadovskio paveikslas buvo nutapytas \xc5\xbdalgirio m\xc5\xab\xc5\xa1io 500-me\xc4\x8diui pamin\xc4\x97ti 1910\xc2\xa0m., yra 10 \xc3\x97 5\xc2\xa0m dyd\xc5\xbeio. Dabar paveikslas yra Lvovo istorinio muziejaus nuosavyb\xc4\x97.\n_START_SECTION_\nIstorija\n_START_PARAGRAPH_\nN\xc4\x97ra tiksliai \xc5\xbeinoma, kada Tadeu\xc5\xa1as Popielis ir Zygmuntas Rozvadovskis prad\xc4\x97jo tapyti \xc5\xa1\xc4\xaf paveiksl\xc4\x85, tik \xc5\xbeinoma, kad j\xc4\xaf u\xc5\xbebaig\xc4\x97 iki 1910\xc2\xa0m. liepos 12 d. I\xc5\xa1 dailininko ir meno teoretiko Je\xc5\xbeio Hulevi\xc4\x8diaus (lenk. Jerzy Hulevvicz) 1910\xc2\xa0m. kovo 3 d. ra\xc5\xa1yto lai\xc5\xa1ko \xc5\xbeinoma, kad dailininkai jau tuomet tur\xc4\x97jo \xc5\xbeinoti apie u\xc5\xbesakym\xc4\x85. Sumanymas u\xc5\xbesakyti paveiksl\xc4\x85 gim\xc4\x97 i\xc5\xa1 noro jubiliejuje dalyvausiantiems sve\xc4\x8diams pasi\xc5\xablyti pramog\xc4\x85, kuri\xc4\x85 galima palyginti su filmu, tuomet kin\xc4\x85 pakeit\xc4\x97 panorama. I\xc5\xa1 krokuvie\xc4\x8dio dailininko Zygmunto Verciako (lenk. Zygmunt Wierciak) (1881\xe2\x80\x931950\xc2\xa0m.), kuris irgi kreip\xc4\x97si \xc4\xaf magistrat\xc4\x85 si\xc5\xablydamas sukurti panoram\xc4\x85, lai\xc5\xa1ko ai\xc5\xa1k\xc4\x97ja, kad dioramos k\xc5\xabrimas buvo laikomas paslaptyje. Su Krokuvos dailinink\xc5\xb3 grup\xc4\x97mis susij\xc4\x99s Z. Verciakas nieko ne\xc5\xbeinojo apie T. Popielio ir Z. Rozvadovskio darb\xc4\x85, gavo Komiteto neigiam\xc4\x85 atsakym\xc4\x85, nes kur\xc4\xaf laik\xc4\x85 jau buvo atliekami dioramos k\xc5\xabrimo darbai._NEWLINE_Prie\xc5\xa1 pasirodant dioramai Z. Rozvadovskis suk\xc5\xabr\xc4\x97 100 x 200\xc2\xa0cm dyd\xc5\xbeio eskiz\xc4\x85, kuris iki 1939\xc2\xa0m. priklaus\xc4\x97 Var\xc5\xa1uvoje gyvenantiems Marijai ir Leonui Babinskiams (lenk. Maria i Leon Babiriscy). Eskizas dingo karo metais. Aliejiniais da\xc5\xbeais nutapytas eskizas, \xc5\xbeinomas tik i\xc5\xa1 Var\xc5\xa1uvos nacionaliniame muziejuje i\xc5\xa1likusios archyvin\xc4\x97s nuotraukos ir nuo \xc4\xafgyvendintos versijos skiriasi tuo, kad jame nebuvo grup\xc4\x97s belaisvi\xc5\xb3 ir juos saugan\xc4\x8dio lenk\xc5\xb3 riterio (kairioji paveikslo pus\xc4\x97).\n_START_SECTION_\nPaveiksle pavaizduoti m\xc5\xab\xc5\xa1io dalyviai\n_START_PARAGRAPH_\nDailininkai dioramoje parod\xc4\x97 kruop\xc5\xa1\xc4\x8diai parinktus paskutini\xc5\xb3 m\xc5\xab\xc5\xa1io valand\xc5\xb3 epizodus, o nor\xc4\x97dami \xc5\xbei\xc5\xabrovams suteikti galimyb\xc4\x99 ir identifikuoti persona\xc5\xbeus, pareng\xc4\x97 paai\xc5\xa1kinim\xc4\x85: \xe2\x80\x9ePaveiksle vaizduojamas baigiamasis m\xc5\xab\xc5\xa1io epizodas, kai netoli saul\xc4\x97lyd\xc5\xbeio karalius Jogaila, i\xc5\xa1 arti ap\xc5\xbevelg\xc4\x99s savo narsi\xc5\xb3 riteri\xc5\xb3 veiksmus, pasteb\xc4\x97jo \xc5\xa1e\xc5\xa1iolika prie\xc5\xa1o \xc5\xbeenkl\xc5\xb3, sveik\xc5\xb3 ir nesudarkyt\xc5\xb3\xe2\x80\x9e. \xc4\xae paveiksl\xc4\x85 b\xc5\xabtina \xc5\xbei\xc5\xabr\xc4\x97ti nuo vir\xc5\xa1aus, i\xc5\xa1 kair\xc4\x97s, pradedant nuo ten i\xc5\xa1d\xc4\x97stytos Jogailos grup\xc4\x97s. Jos prie\xc5\xa1akyje pavaizduotas karalius, s\xc4\x97dintis ant \xc5\xa1viesb\xc4\x97rio \xc5\xbeirgo. Valdovo palyd\xc4\x85 sudaro: Moz\xc5\xabrijos kunigaik\xc5\xa1tis Zemovitas V (lenk. Siemowit V), Mikalojus Moravecas i\xc5\xa1 Kona\xc5\xa1uvkos, kurio herbas Povala (lenk. Mikolaj Moravviec z Konasz\xc3\xb3wka h. Powala; Jogailos dvaro riteris laikantis v\xc4\x97liav\xc4\x85 su Ereliu), tuometis karaliaus sekretorius Zbignevas Olesnickis, kurio herbas Dembno (lenk. Zbigniew Ole\xc5\xa1nicki h. D\xc4\x99bno 1389\xe2\x80\x931455\xc2\xa0m.; su ieties fragmentu rankoje), karaliaus pataurininkis Jonas Men\xc5\xbeykas i\xc5\xa1 Dombrovos, kurio herbas Vadvi\xc4\x8d (lenk. Jan M\xc4\x99\xc5\xbeyk z D\xc4\x85browy h. Wadwicz m. 1437\xc2\xa0m.) bei Lenkijos Karalyst\xc4\x97s pakancleris ir Jogailos nuod\xc4\x97mklausys (v\xc4\x97liau Gniezno arkivyskupas ir pirmasis primas) Mikalojus Tromb\xc4\x85, kurio herbas Tromb\xc4\x85 (lenk. Mikolaj Tr\xc4\x85ba h. Tr\xc4\x85ba 1358\xe2\x80\x931422\xc2\xa0m.). Kiek toliau prie\xc5\xa1 grup\xc4\x99 guli Meiseno riterio Dypoldo K\xc4\x97kerico fon Dyberio (vok. Dypold Kokeritz von Dieber) k\xc5\xabnas._NEWLINE_Toliau parodyta lenk\xc5\xb3 ir lietuvi\xc5\xb3 kariuomen\xc4\x97s kavalerijos ataka prie\xc5\xa1 ordino kariuomen\xc4\x99 (i\xc5\xa1 kair\xc4\x97s, nuo kalv\xc5\xb3 pus\xc4\x97s, \xc4\xaf de\xc5\xa1in\xc4\x99); raitus riterius veda, i\xc5\xa1 karto u\xc5\xbe kry\xc5\xbeiuo\xc4\x8di\xc5\xb3 \xc5\xbeenkl\xc5\xb3, pirmame plane matomas Lietuvos didysis kunigaik\xc5\xa1tis Vytautas, \xc5\xa1alia jo Andrius Ciolekas i\xc5\xa1 \xc5\xbdelechovo, kurio herbas Ciolek (lenk. Andrzej Ciolek z Zelechowa h. Ciolek), laikantis r\xc5\xabm\xc5\xb3 sargybos riteri\xc5\xb3 v\xc4\x97liav\xc4\x85._NEWLINE_Prie\xc5\xa1 Vytaut\xc4\x85 pavaizduota lekianti raitinink\xc5\xb3 grup\xc4\x97 su Krokuvos v\xc4\x97liavininku Martynu i\xc5\xa1 Vrocimovi\xc4\x8di\xc5\xb3 (lenk. Marcin z Wrocimowic m. 1441/1442\xc2\xa0m.). Jis joja raitinink\xc5\xb3 grup\xc4\x97s priekyje su plev\xc4\x97suojan\xc4\x8dia Lenkijos karalyst\xc4\x97s did\xc5\xbei\xc4\x85ja v\xc4\x97liava. Dar \xc5\xa1ioje grup\xc4\x97je galima atpa\xc5\xbeinti pirm\xc4\x85j\xc4\xaf i\xc5\xa1 kair\xc4\x97s lenk\xc5\xb3 riter\xc4\xaf, Vislicos ka\xc5\xa1telion\xc4\x85, Florijan\xc4\x85 i\xc5\xa1 Korytnicos, kurio herbas Jelita (lenk. Florian z Korytnicy h. Jelita). Prie\xc5\xa1 j\xc4\xaf\xc2\xa0\xe2\x80\x93 Jok\xc5\xabbas Skarbekas i\xc5\xa1 G\xc5\xabros, kurio herbas Avdanec (lenk. Jakub Skarbek z Gory h. Awdaniec m. 1448\xc2\xa0m.), o \xc5\xa1alia Krokuvos kalavijininkas, tikrasis Lenkijos kariuomen\xc4\x97s vadas, Zindramas i\xc5\xa1 Ma\xc5\xa1kovic\xc5\xb3, kurio herbas Saul\xc4\x97 (lenk. Zyndram z Masz-kowic h. Slohce m. prie\xc5\xa1 1414\xc2\xa0m.), kertantis kardu nuo \xc5\xbeirgo krintan\xc4\x8diam Jurgiui (anot kit\xc5\xb3 tyrin\xc4\x97toj\xc5\xb3, K\xc5\xa1y\xc5\xa1tofui (lenk. Krzysztof) Gersdorfui (lenk. Jerzy Gersdorf), kry\xc5\xbeiuo\xc4\x8di\xc5\xb3 \xc5\xa0v. Jurgio v\xc4\x97liavos vadui._NEWLINE_De\xc5\xa1in\xc4\x97je paveikslo pus\xc4\x97je dailininkai parod\xc4\x97 riterio Zavi\xc5\xa1os Juodojo i\xc5\xa1 Garbovo, kurio herbas Sulima (lenk. Zawisza Czarny z Garbowa h. Sulima 1370\xe2\x80\x931428\xc2\xa0m.) kov\xc4\x85 d\xc4\x97l did\xc5\xbeiojo magistro ma\xc5\xbeosios v\xc4\x97liavos, kuri\xc4\x85 laiko \xc5\xa1arvuotas raitas riteris. M\xc5\xab\xc5\xa1yje kaunasi karys p\xc4\x97stininkas, nor\xc4\xafs u\xc5\xbemu\xc5\xa1ti kry\xc5\xbeiuot\xc4\xaf ir i\xc5\xa1pl\xc4\x97\xc5\xa1ti v\xc4\x97liav\xc4\x85._NEWLINE_De\xc5\xa1iniajame vir\xc5\xa1utiniame kampe, po kita pu\xc5\xa1\xc5\xb3 grupele, kaunasi didysis magistras Ulrichas fon Jungingenas, puolamas dviej\xc5\xb3 lietuvi\xc5\xb3 ir lenk\xc5\xb3 riterio._NEWLINE_Kompozicij\xc4\x85 papildo apatiniuose paveikslo kampuose i\xc5\xa1d\xc4\x97stytos scenos; kair\xc4\x97je nugara \xc4\xaf \xc5\xbei\xc5\xabrovus stovin\xc4\x8dio riterio saugoma belaisvi\xc5\xb3 grup\xc4\x97. Tarp belaisvi\xc5\xb3 matyti: Olesnicos kunigaik\xc5\xa1tis Konradas VII Baltasis (lenk. Konrad VII Bia\xc5\x82y 1390\xe2\x80\x931452\xc2\xa0m.; su pari\xc5\xa1ta ranka) ir \xc5\xa0\xc4\x8decino kunigaik\xc5\xa1tis Kazimieras V (vok. Kasimir V 1380\xe2\x80\x931435\xc2\xa0m.; i\xc5\xa1 de\xc5\xa1in\xc4\x97s, su \xc5\xa1arvais ir \xc5\xa1almu, parodytas i\xc5\xa1 profilio). \xc5\xa0alia pavaizduotos \xc4\xaf \xc5\xbeem\xc4\x99 \xc4\xafsmeigtos paimtos kry\xc5\xbeiuo\xc4\x8di\xc5\xb3 v\xc4\x97liavos: Brunsbergo miesto, Pamed\xc4\x97s vyskupo, Livonijos ir Branevo miesto. Ant \xc5\xbeem\xc4\x97s guli samdyt\xc5\xb3 vokie\xc4\x8di\xc5\xb3 riteri\xc5\xb3, Ol\xc5\xa1tyno, did\xc5\xbeiojo magistro did\xc5\xbeioji, tikriausiai Gdansko komt\xc5\xabrijos ir miesto, Olesnicos kunigaik\xc5\xa1\xc4\x8dio Konrado Baltojo ir Livonijos v\xc4\x97liavos.\n_START_SECTION_\n1910\xc2\xa0m. paroda\n_START_PARAGRAPH_\nLiepos 12 d. 9 val. ryto buvo atidarytas paviljonas, kuriame buvo eksponuojama diorama, o dailininkai drauge su Krokuvos architektu Mauricijumi Tliachna (lenk. Maurycy Tlachna, m. 1922\xc2\xa0m.) (pavilijono projekto autorius) lyd\xc4\x97jo svarbiausius sve\xc4\x8dius, tarp j\xc5\xb3 ir Krokuvos miesto viceprezidentus Juzef\xc4\x85 Sare (lenk. Jozef Sare) ir Henryk\xc4\x85 \xc5\xa0arsk\xc4\xaf (lenk. Henryk Szarski). Diorama buvo rodoma specialiai pastatytame pastate \xc5\xa0v. Dvasios aik\xc5\xa1t\xc4\x97je, \xc5\xa1alia Juliaus Slovackio (lenk. Juliusz S\xc5\x82owacki) teatro. Medinio paviljono fasadas buvo papuo\xc5\xa1tas Lenkijos Karalyst\xc4\x97s ir Lietuvos herb\xc5\xb3 kopijomis, o \xc5\xa1oniniai fasadai\xc2\xa0\xe2\x80\x93 skydais su herbais, sukurtais pagal v\xc4\x97liav\xc5\xb3, parodyt\xc5\xb3 J. Dlugo\xc5\xa1o veikale \xe2\x80\x9eBanderia Prutenorum", pavyzd\xc5\xbeius. Paveikslas buvo pakabintas ant sienos (per vis\xc4\x85 jos ilg\xc4\xaf) prie\xc5\xa1ai \xc4\xaf\xc4\x97jim\xc4\x85. Kaip skelb\xc4\x97 to meto spauda, nuo liepos 14 d. d\xc4\x97l \xc4\xafvesto elektros paviljone buvo galima lankytis net iki de\xc5\xa1imtos valandos vakaro. Kritikai pie\xc5\xa1in\xc4\xaf \xc4\xafvertino teigiamai ir sulauk\xc4\x97 dideli\xc5\xb3 ir viening\xc5\xb3 lankytoj\xc5\xb3 pagyrim\xc5\xb3 kaip k\xc5\xabrinys, tapybos privalumus labai meni\xc5\xa1kai susiejantis su i\xc5\xa1kilia id\xc4\x97ja. Nuostabi vaizdo perspektyva, spalvingas, bet ne pernelyg ry\xc5\xa1kus koloritas, nuostab\xc5\xabs pirmo plano epizodai neabejotinai u\xc5\xbetikrins didel\xc4\xaf k\xc5\xabrinio pripa\xc5\xbeinim\xc4\x85 ir gaus\xc5\xb3 lankomum\xc4\x85.\n_START_SECTION_\n\xc5\xbdalgirio m\xc5\xab\xc5\xa1io 600-tosios metin\xc4\x97s\n_START_PARAGRAPH_\nPo Antrojo pasaulinio karo paveikslas buvo laikomas dingusiu ir tik 1990\xc2\xa0m._NEWLINE_jis buvo rastas Lvovo istorinio muziejaus saugykloje. 2003\xc2\xa0m. jis buvo eksponuojamas Radome ir Gdanske._NEWLINE_\xc5\xbdalgirio m\xc5\xab\xc5\xa1io 600-t\xc5\xb3j\xc5\xb3 metini\xc5\xb3 parodoms Tadeu\xc5\xa1o Popielio ir Zygmunto Rozvadovskio paveikslo \xe2\x80\x9e\xc5\xbdalgirio m\xc5\xab\xc5\xa1is\xe2\x80\x9c atve\xc5\xbeimu i\xc5\xa1 Lvovo \xc4\xaf Lenkij\xc4\x85 r\xc5\xabpinosi Vavelio pilis, o konservavimo darbus atliko Vavelio pilies ir Krokuvos nacionalinio muziejaus konservatori\xc5\xb3 konsorciumas. \xc5\xa0iam paveikslui buvo skirta svarbi vieta did\xc5\xbeioje jubiliejin\xc4\x97je parodos ekspozicijoje \xe2\x80\x9ePuiki\xc4\x85 pergal\xc4\x99 minint\xe2\x80\x9c, kuri vyko 2010\xc2\xa0m. liepos 15\xc2\xa0\xe2\x80\x93 rugs\xc4\x97jo 30 d. Vavelio pilies sal\xc4\x97se._NEWLINE_\xc5\xbdalgirio pergal\xc4\x97s jubiliejaus metuose paveiksl\xc4\x85 i\xc5\xa1 Lvovo buvo galima pamatyti ne tik Vavelio pilyje, bet ir Vroclavo nacionaliniame muziejuje, Valb\xc5\xbeycho meno galerijoje BWA \xe2\x80\x9eZamek Ksi\xc4\x85\xc5\xbc\xe2\x80\x9c pilyje, Auk\xc5\xa1tutin\xc4\x97s Silezijos muziejuje Bytome, kult\xc5\xabros namuose Radomske, Liublino muziejuje, \xc4\x8censtochovos muziejuje, Pamario kunigaik\xc5\xa1\xc4\x8di\xc5\xb3 muziejuje \xc5\xa0\xc4\x8decine, taip pat Radvil\xc5\xb3 r\xc5\xabmuose Vilniuje (2010\xc2\xa0m. lapkri\xc4\x8dio 10 d.\xc2\xa0\xe2\x80\x93 2011\xc2\xa0m. sausio 30 d.) ir Lvove.\n_START_SECTION_\n\xc5\xa0altiniai\n_START_PARAGRAPH_\n\xe2\x80\x9eKaip tai atsitiko Did\xc5\xbeiajame m\xc5\xab\xc5\xa1yje... \xc5\xbdalgirio atodangos\xe2\x80\x9c, Tarptautin\xc4\x97s parodos katalogas; Nacionalinis muziejus Lietuvos Did\xc5\xbeiosios Kunigaik\xc5\xa1tyst\xc4\x97s valdov\xc5\xb3 r\xc5\xabmai, Vilnius, Standart\xc5\xb3 spaustuv\xc4\x97, 2010\xc2\xa0m. ISBN 978-609-95074-8-4'